Invoer derde minder as jaar gelede | Netwerk24
Deur Hanlie Stadler 31 Julie 2020 15:28
Invoer is nou byna ’n derde minder as wat dit verlede jaar was, wys die handelsyfers wat die Suid-Afrikaanse Inkomstediens Vrydag uitgereik het.
Benewens die enorme druk op verbruikers en ondernemings se beursies, wat baie invoerders waarskynlik huiwerig maak om groot bestellings te doen, is daar ook steeds enorme ontwrigting van verskaffingskettings wêreldwyd.
In Junie is herhaaldelik berig oor oponthoude by die Kaapse hawe weens personeel wat in kwarantyn of selfisolasie geplaas is omdat hulle óf self Covid-19 opgedoen het óf in verbinding was met iemand met die siekte.
Die Ctrack-vervoerindeks wat Donderdag uitgereik is, wys dat die volume vragvervoer in die drie maande tot einde Junie skerp gedaal het, onder meer lugvragvervoer wat met byna 47% geval het.
LEES OOK: Koerierdienste floreer, maar lugvrag ly nog erg
Selfs al is alle handel in Junie toegelaat, met die uitsondering van sigaretverkope, het byna R16,26 miljard se produkte minder die land ingekom as in Mei – ’n maanddaling van 18,9%. Vergeleke met Junie verlede jaar het invoer met R33,94 miljard, oftewel byna ’n derde (32,8%), getuimel.
Die swak invoersyfers was een rede waarom Suid-Afrika in Junie R46,63 miljard meer uit- as ingevoer het. Vir die hele eerste ses maande van die jaar is daar ’n handelsoorskot van R63,07 miljard, teenoor ’n handelstekort van R4,74 miljard in dieselfde helfte van 2019.
Die goeie nuus is dat die handelsoorskot ook toegeskryf kan word aan ’n styging in uitvoer en nie net aan ’n daling in invoer nie. Uitvoer was in Junie 9,5% oftewel R10,13 miljard meer as in Junie 2019. Dit was ook 10,1% meer as in Mei.
Vir die ses maande het uitvoer wel met 2,1% tot R599,83 miljard gedaal, terwyl invoer met 13% tot R536,76 miljard gedaal het.
Die grootste verandering in uitvoer tussen Mei en Junie was die 50%-styging in die uitvoer van voertuie en onderdele. Die grootste verandering in invoer was die daling van 64% in die invoer van onderdele vir toerusting.
Mei se handelsoorskot is opwaarts aangepas tot R19,69 miljard.
Meer oor: Ekonomie | Koronavirus | Uitvoere | Covid-19 | Invoere | Vervoer
IMF-lening: Is dit net die begin?